يكولون الوطن مات اوصفه اتراب وعلى كتر المكابر دفعته الريح
او يكولون العراق المات جوعان او وطنهم ياكل انمور واتماسيح
اويكولون العراق المات عطشان او يشربون القذارة ومايهم جيح
ويكولون البشر تتكاتل اكتول وجماعات الكفر للتفرقة تبيح
وبنيان الوطن كالوا مينعاد وبنايات الخيانة اتناطح الريح
نموت احنة ابدمانة انكع الساس وعظام المكابر شيش تسليح
خل يحجون عنك خلي يغتابوك مواطنهم غدر والوفة البيه اشحيح
يضل عالي مقامك مالة صاعود واليوصل مقامك صدك ايطيح
اكولن كلمة وحدة بشان العراق وخل الناس تسمع هذا تصريح
كلمن كال خل نتلاحك اعليه اكلة اجفينة شرك بس اتصيح
صحنة اهواي كافي البلد عيفوه وللحر ابحياته يكفي تلميح
وكع حتى الصبر مابعد بي حيل شاف اعلة الثرى انهار الدمة اتسيح
واطفال العراق اشحملت اهموم ماركبوا سفينة او لامراجيح
عمت عيني عليهم ماتوا ازغار وعالتربان خلوهم مسانيح
عاشوا دنية ظلمة بوحشت الليل اولا معلوكة شمعة او لامصابيح
شضباب اتموت ظلم ابلاذنب ليش وشباب الماتموت اترد مجاريح
بسنة ياوكت بسك ولك عاد كافي اويانة موت اوكافي تجريح
للشاعر الاخ المهندس حسشام جاس الشكري